奉陪攖寧侍郎遊柏山寺謁梅公墓小憩行軒勉酌
作者：李兼
朝代：宋

paragraphs: 蕭寺倚巖郭，昔遊幾何年。
茲辰愜幽賞，杖屨從儒先。
稍穿蒼蘚徑，旋入青蘿烟。
山色若倒屣，松風自鳴絃。
目力眩奇觀，步屧信所便。
俄登旃檀林，金碧耀脩緣。
道旁老木拱，詩翁久飛仙。
蟬蛻萬物表，蝶夢三生前。
至今二百載，相望箕斗懸。
緬懷文忠公，豐碑泯遺鎸。
樂善如緇衣，後世兩稱賢。
山僧矜好事，華表新題璇。
向來委榛棘，時情任渠遷。
先生笑撫掌，此事從古然。
相逢一樽酒，勸君小流連。
江梅欲浮動，春光向妖妍。
同遊二三子，舂容有佳篇。
歸歟不知夜，霜雪凈寒天。